Skuespilleren Ole Thestrup er død natten til fredag. Det oplyser familien. Han blev 69 år.

Den folkekære skuespiller sov stille ind i sit hjem klokken 01:50 omgivet af sin familie.

Ole Thestrup havde gennem en periode været syg af lungekræft.

Blå bog: Ole Thestrup Født i 1948 i Nibe. Opvokset i Koed ved Kolind på Djursland.

Gift med Hanne Thestrup.

To voksne børn og tre børnebørn.

Boede på Tuse Næs ved Holbæk.

Uddannet på Skuespillerskolen ved Aarhus Teater i 1976.

Medvirkede blandt andet i filmene Vinterbørn, Busters Verden og Blinkende Lygter.

CV'et talte også tv-serier som Borgen, Pendlerkids og Badehotellet.

På teatret har han spillet med i blandt andet Woyzeck, The Producers og Jeppe på Bjerget.

Siden foråret 2017 var Thestrup nødt til at stoppe med at arbejde på grund af sygdommen. I stedet fyldte hospitalsbesøg, scanninger og kemobehandling hans hverdag.

Hædret med Lauritzen-prisen

I efteråret blev han hædret med Lauritzen-prisen for sin lange skuespillerkarriere.

- Uden at lyve, så tror jeg, at det er det største øjeblik i hele mit arbejdsliv, sagde han efterfølgende i Aftenshowet.

- Det er hele mit arbejdsliv. Både tv, film og teater. Det kunne ikke være større.

Ole Thestrup har spillet et utal af roller gennem i lang karriere.

Læs også : Ole Thestrup: Min kræftsygdom har ændret mit fokus